LIETUVOS RESPUBLIKOS TEISINGUMO MINISTRAS

Į S A K Y M A S

DĖL LIETUVOS RESPUBLIKOS TEISMO EKSPERTŲ SĄRAŠO SUDARYMO IR TVARKYMO TVARKOS PATVIRTINIMO

2003 m. balandžio 18 d. Nr. 111

Vilnius

Vadovaudamasis Lietuvos Respublikos teismo ekspertizės įstatymo (Žin., 2002, Nr. 112-4969) 7 straipsnio 1 dalimi,

tvirtinu Lietuvos Respublikos teismo ekspertų sąrašo sudarymo ir tvarkymo tvarką (pridedama).

TEISINGUMO MINISTRAS	VYTAUTAS MARKEVIČIUS

PATVIRTINTA

Lietuvos Respublikos teisingumo ministro

2003 m. balandžio 18 d. įsakymu Nr. 111

LIETUVOS RESPUBLIKOS TEISMO EKSPERTŲ SĄRAŠO SUDARYMO IR TVARKYMO TVARKA

1. Lietuvos Respublikos teismo ekspertų sąrašo sudarymo ir tvarkymo tvarka (toliau vadinama – Tvarka) reglamentuoja asmenų, siekiančių būti įrašytais į Lietuvos Respublikos teismo ekspertų sąrašą, dokumentų pateikimą, šių asmenų įrašymą į Lietuvos Respublikos teismo ekspertų sąrašą ir šio sąrašo tvarkymą.

2. Įrašant į Lietuvos Respublikos teismo ekspertų sąrašą patvirtinama, kad asmuo gali dirbti teismo eksperto darbą teismo ekspertizės įstaigoje arba užsiimti privataus teismo eksperto praktika.

3. Lietuvos Respublikos teismo ekspertų sąrašą sudaro ir tvarko Teisingumo ministerija.

4. Asmuo, pageidaujantis būti įrašytas į Lietuvos Respublikos teismo ekspertų sąrašą, Teisingumo ministerijai pateikia:

4.1. prašymą įrašyti į Lietuvos Respublikos teismo ekspertų sąrašą;

4.2. aukštąjį išsilavinimą, tinkantį pasirinktai eksperto specializacijai, liudijantį dokumentą;

4.3. teismo eksperto kvalifikacijos pažymėjimą, išduotą ekspertizės įstaigos vadovo sudarytos kvalifikacinės komisijos, arba Teismo ekspertizės įstatymo 5 straipsnio 2 dalyje nustatyta tvarka kitų valstybės institucijų ar prie jų tam tikslui sudarytų komisijų išduotą dokumentą, liudijantį, kad asmuo turi tam tikros srities žinių ir kvalifikaciją;

4.4. asmens tapatybę patvirtinantį dokumentą.

5. Asmuo, pageidaujantis būti įrašytas į Lietuvos Respublikos teismo ekspertų sąrašą, šios tvarkos 4 punkte nurodytus dokumentus Teisingumo ministerijai pateikia asmeniškai. Dokumentai, atsiųsti paštu ar pateikti ne asmens, pageidaujančio būti įrašytu į Lietuvos Respublikos teismo ekspertų sąrašą, nepriimami ir nedelsiant grąžinami siuntėjui ar juos pateikusiam asmeniui.

6. Asmuo, pageidaujantis būti įrašytas į Lietuvos Respublikos teismo ekspertų sąrašą, privalo pateikti šios tvarkos 4.2–4.4 punktuose nurodytų dokumentų originalus ir kopijas. Kopijos paliekamos Teisingumo ministerijoje.

7. Asmenų, pageidaujančių būti įrašytais į Lietuvos Respublikos teismo ekspertų sąrašą, pateikti prašymai registruojami atskirame žurnale, kuriame nurodoma: prašymą pateikusio asmens vardas ir pavardė, prašymo pateikimo data ir pridedamų dokumentų sąrašas. Nurodytus duomenis parašu patvirtina įrašą atlikęs tarnautojas ir asmuo, pateikęs prašymą.

8. Teismo ekspertizės įstatymo nustatyta tvarka pateiktas asmens prašymas įrašyti į Lietuvos Respublikos teismo ekspertų sąrašą turi būti išnagrinėtas per trisdešimt dienų nuo prašymo gavimo dienos.

9. Jeigu išnagrinėjus pateiktą prašymą nustatoma, kad jį pateikęs asmuo neatitinka Teismo ekspertizės įstatyme nustatytų reikalavimų asmeniui, siekiančiam tapti teismo ekspertu, pateikti dokumentai grąžinami – teikiami asmeniui pasirašytinai arba išsiunčiami registruotu laišku nurodytu gyvenamosios vietos adresu, įvardijant atsisakymo įrašyti į Lietuvos Respublikos teismo ekspertų sąrašą priežastį.

10. Į Lietuvos Respublikos teismo ekspertų sąrašą įrašytas ekspertas, įgijęs teismo eksperto kvalifikaciją atlikti kitos rūšies teismo ekspertizes ir pateikęs Teisingumo ministerijai teismo eksperto kvalifikacijos pažymėjimą, suteikiantį teisę atlikti jame nurodytos rūšies teismo ekspertizes, aukštąjį išsilavinimą, tinkantį pasirinktai eksperto kvalifikacijai, liudijantį dokumentą, įrašomas į Lietuvos Respublikos teismo ekspertų sąrašą teismo eksperto kvalifikacijos pažymėjimo galiojimo terminui.

11. Pasibaigus teismo eksperto kvalifikacijos pažymėjimo galiojimo terminui, teismo ekspertas, pateikęs Teisingumo ministerijai pažymėjimą išdavusios teismo ekspertizės įstaigos kvalifikacinės komisijos sprendimą dėl pažymėjimo galiojimo termino pratęsimo, įrašomas į Lietuvos Respublikos teismo ekspertų sąrašą teismo eksperto kvalifikacijos pažymėjimo galiojimo terminui.

12. Asmuo, atitinkantis Teismo ekspertizės įstatyme nustatytus reikalavimus asmeniui, siekiančiam tapti teismo ekspertu, teisingumo ministro per trisdešimt dienų nuo prašymo gavimo dienos prisaikdinamas ir įrašomas į Lietuvos Respublikos teismo ekspertų sąrašą teismo eksperto kvalifikacijos pažymėjimo galiojimo terminui. Duomenys apie teismo ekspertus, įrašytus į Lietuvos Respublikos teismo ekspertų sąrašą ar iš jo išbrauktus, skelbiami „Valstybės žinių“ priede „Informaciniai pranešimai“.

13. Lietuvos Respublikos teismo ekspertų sąraše nurodoma: teismo eksperto vardas, pavardė, ekspertizės rūšis ir teismo eksperto kvalifikacijos pažymėjimo galiojimo terminas.

14. Atsisakymas įrašyti asmenį į Lietuvos Respublikos teismo ekspertų sąrašą gali būti skundžiamas Administracinių bylų teisenos įstatymo (Žin., 1999, Nr. 13-308; 2000, Nr. 85-2566) nustatyta tvarka.

15. Teisingumo ministras savo iniciatyva ar pagal teismo ekspertizės įstaigos vadovo teikimą teismo ekspertą iš Lietuvos Respublikos teismo ekspertų sąrašo išbraukia šiais atvejais:

15.1. kai ekspertas miršta;

15.2. paties eksperto prašymu;

15.3. jeigu teismo ekspertizės įstaigos sudaryta kvalifikacinė komisija priėmė sprendimą pripažinti teismo eksperto kvalifikacijos pažymėjimą negaliojančiu;

15.4. kai paaiškėja, kad asmuo neatitinka Teismo ekspertizės įstatymo 5 straipsnio 1 dalyje nustatytų reikalavimų.

16. Sprendimas 15 punkto 3, 4 dalyse nurodytais pagrindais išbraukti teismo ekspertą iš Lietuvos Respublikos teismo ekspertų sąrašo įstatymų nustatyta tvarka gali būti skundžiamas teismui.

______________